Három ember elhunyt, 42-nél igazolták a koronavírus-fertőzést
Az új fertőzöttek száma dupla annyival emelkedett kedden, mint egy nappal korábban.
Újabb 42 magyar állampolgárnál mutatták ki az új koronavírus-fertőzést, éppen kétszer annyinál, mint egy nappal korábban. A kormányzat tájékoztató oldala szerint ezzel 3598 főre nőtt az igazoltan fertőzöttek száma Magyarországon.

A koronavírus okozta betegségben (COVID-19) az elmúlt napon három ember hunyt el, így a halálos áldozatok száma elérte a 470-et.

Gyógyultnak 1454 embert nyilvánítottak; az elmúlt huszonnégy órában az ő számuk is éppen 42-vel emelkedett.

Az aktív fertőzöttek száma 1674 fő, hárommal kevesebb az előző napinál. A tájékoztatás szerint 46 százalalékuk budapesti. Az elhunytak körében 61, a gyógyultak körében pedig 46 százalék ez az arány.

A Koronavirus.gov.hu oldalról az is kiderül, hogy az aktív fertőzöttek harmada, 539 fő igényel kórházi kezelést, közülük 29-en vannak lélegeztetőgépen.

A fertőzöttek számát megyénként közlő térképről kiderül, hogy az újonnan diagnosztizált esetek fele budapesti. Pest megyében 10-zel, Komárom-Esztergomban 7-tel, Fejérben 2-vel, Zalában pedig 5-tel emelkedett az igazolt esetszám.

Eközben Hevesben a térkép szerint az egy nappal korábbi 17-ről 13-ra csökkent a koronavírussal fertőzöttek száma.
SARS-CoV-2 halálos áldozatok pandémia COVID-19 koronavírus-járvány fertőzés koronavírus